รายย่อย NMG ร้อง กลต. ละเว้นปฏิบัติหน้าที่ ขอความชัดเจนพิจารณาความผิด
“หยุ่น-เสริมสิน” เบี้ยวไม่มารับทราบข้อกล่าวหาที่ สน. ลุมพินี ในวันนี้ ( ต.ค.) ตำรวจแจ้งอยู่ในข่ายพิจารณาเล็งออกหมายจับ ขณะที่ผู้ถือหุ้นรายย่อย NMG ยื่นหนังสือต่อ กลต. ขอความชัดเจน-แนวทางการพิจารณาความผิดต่อผู้บริหาร NMG กรณีกีดกันผู้ถือหุ้นเข้าร่วมประชุมสามัญประจำปี พร้อมขอให้ “ชาลี-วสันต์” 2 รองเลขา กลต. หยุดยุ่งเกี่ยวเรื่องคดี NMG เนื่องจากกังขาสัมพันธ์ใกล้ชิด-ผลประโยชน์ทับซ้อน

5 ต.ค. 2558

 

ผู้สื่อข่าวรายงานว่า ในช่วงเช้าวันนี้ (5 ต.ค.) กลุ่มผู้ถือหุ้นรายย่อยบริษัท เนชั่น มัลติมีเดีย กรุ๊ป จำกัด (มหาชน) หรือ NMG รวมตัวกันหน้าสน. ลุมพินี เพื่อรอพบ นายสุทธิชัย หยุ่น และนายเสริมสิน สมะลาภา ซึ่งมีกำหนดเดินทางเข้ารับทราบข้อกล่าวหาคดีการกีดกันผู้ถือหุ้นเข้าประชุมสามัญประจำปี 2558 ซึ่งโจทก์ในคดีคือนายศิริธัช โรจนพฤกษ์
โดยกลุ่มผู้ถือหุ้นรายย่อย เดินทางมากว่า 60 คน เพื่อรอพบนายสุทธิชัย หยุ่น เพื่อขอคำชี้แจงแนวทางการบริหารงานของบริษัท NMG ที่กำลังประสบมรสุมปัญหาจากคดีความอาญาและแพ่งที่เกิดจากการริดรอนสิทธิและกีดกันไม่ให้ผู้ถือหุ้นเกินกว่าครึ่งเข้าประชุมสามัญประจำปี โดยขอให้นายสุทธิชัย หยุ่น ตอบคำถามที่ว่าผู้ถือหุ้นรายย่อยจะต้องตกอยู่ในความเสี่ยงจากสภาพการณ์แบบนี้ไปนานแค่ไหน หากแต่นายสุทธิชัย หยุ่น และนายเสริมสิน สมะลาภา เบี้ยวไม่มาตามนัดที่ทำไว้ ซึ่ง จนท ตร. แจ้งว่าอยู่ในข่ายพิจารณาเตรียมออกหมายจับ
ขณะที่ช่วงเวลา 11.30 น. กลุ่มผู้ถือหุ้นรายย่อย NMG ก็ได้เดินเข้ายื่นหนังสือถึงคณะกรรมการและเลขาคณะกรรมการกำกับหลักรัพย์ และตลาดหลักทรัพย์ (ก.ล.ต) เพื่อร้องเรียนถึงและขอความชัดเจนของแนวทางการพิจารณาความผิดต่อผู้บริหาร NMG เรื่องการกีดกันผู้ถือหุ้นเข้าร่วมประชุมสามัญประจำปี 2558 ของคณะกรรมการของ NMG
โดยผู้ถือหุ้นไม่พอใจในความล่าช้าในการดำเนินคดี และทราบมาว่ายังไม่มีดำเนินการทางกฏหมายใดๆต่อคณะกรรมการบริษัท NMG ทั้งๆ ที่การกระผิดนี้ไม่มีความซับซ้อนแต่อย่างใด และยังเป็นที่ปรากฏว่าพนักงานเจ้าหน้าที่ของ กลต. บางราย ได้เข้าร่วมประชุมและเห็นทุกๆ เหตุการณ์ที่เกิดขึ้นอย่างกระจ่าง
อีกกลุ่มผู้ถือหุ้นยังทราบทางกรมพัฒนาธุรกิจการค้าได้แจ้งผลมายัง กลต. การพิจารณาในส่วนที่เกี่ยวข้องกับ พรบ. บริษัทมหาชนแล้วว่าประธานและกรรมการในที่ประชุมผู้ถือหุ้นไม่มีอำนาจที่จะไม่อนุญาตให้ผู้ถือหุ้น เข้าประชุม และออกเสียงตามสิทธิของผู้ถือหุ้น ซึ่งเป็นการปฏิบัติที่ไม่เป็นไปตามมาตรา 33 มาตรา 102 และมาตรา 105 แห่ง พ.ร.บ. บริษัทมหาชนจำกัดฯ โดยที่ มาตรา 89/7 แห่ง พ.ร.บ.หลักทรัพย์ฯ
 หากแต่เวลาล่วงเลยมากว่า 150 วัน ถึงปัจจุบัน ผู้ถือหุ้นรายย่อยไม่พบความคืบใดๆ ทั้งสิ้น ผู้ถือบางรายถึงกับหลั่งน้ำตาจากความอยุติธรรมของเจ้าหน้าที่กลต.และความเสียหายที่เกิดขึ้นเพราะราคาหุ้นร่วงลงกว่าครึ่งตั้งแต่เกิดปัญหาด้านจริยธรรมของกรรมการชุดของนายเสริมสินเข้าร่วมบริหาร
 อีกทั้งยังตั้งข้อสงสัย นายชาลี จันทนยิ่งยง และนายวสันต์ เทียนหอม ซึ่งดำรงตำแหน่งรองเลขากลต. และดูแลหน่วยงานนี้โดยตรงหากแต่เข้าข่ายร่วมละเว้นในการปฏิบัติหน้าที่ และอาจจะมีความสัมพันธ์พิเศษและผลประโยชน์ทับซ้อนกับกลุ่มกรรมการ NMG ชุดนี้ เราจึงขอให้ตั้งกรรมการชุดอื่นมาดำเนินการแทนและยุติกับข้อสงสัยต่าง ๆ ภายในวันที่ 19 ตุลาคม 2558 เพื่อให้ความเป็นธรรมกับผู้ถือหุ้น NMG และ เพื่อกอบกู้ความน่าเชื่อถือของ กลต. กับผู้ลงทุนทั้งไทยและเทศในตลาดหลักทรัพย์ไทยต่อไปในอนาคต